Borgmesterens Afdeling HR og Jura Aarhus Kommune
Jura Rådhuset, Rådhuspladsen 2 8000 Aarhus C Direkte telefon: 89 40 20 00 Direkte e-mail: jura@ba.aarhus.dk Sag: EMN-2023-015117

Svar på 10-dages forespørgsel fra Enhedslisten De Rød-Grønne til Borgmesterens Afdeling om russiske varer på havnen i Aarhus

Indledning:

Hermed sendes besvarelse af spørgsmål stillet til Borgmesterens Afdeling af Solveig Munk (Enhedslisten De Rød-Grønne) den 23. november 2023 som 10-dages forespørgsel om russiske varer på Aarhus Havn.

Der er indhentet bidrag fra Aarhus Havn til besvarelse af spørgsmålet.

Besvarelse:

Spørgsmål: ”Kan borgmesteren/havnebestyrelsesformanden oplyse, om Aarhus Havn omsætter containere med russiske varer, som omgår boykot reglerne?”

Svar:

Aarhus Havns grundlæggende opgave er at sikre effektiv infrastruktur til gods, der skal håndteres og flyttes. Derudover leveres maritime serviceydelser og udlejes arealer, bygninger og kraner. Aarhus Havn udfører således ikke gods- og containerhåndtering. Det er alene de private virksomheder. Derudover er det Toldstyrelsen, der kontrollerer godset i forhold til gældende lovgivning og regler.

Derfor har Aarhus Havn ikke viden om indhold i de enkelte containere – medmindre der er tale om særligt farligt gods, der kræver skærpede sikkerhedsprocedurer.

I forhold til forbud mod russiske skibe har der fra den 16. april 2022 været forbudt for havne i EU at modtage fartøjer, der er registreret under russisk flag. Efter den 8. april 2023 er det forbudt for havne i EU at modtage fartøjer, der er certificeret af Russian Maritime Register of Shipping. Forbuddet gælder også for fartøjer, der forsøger at omgå sanktionerne ved at skifte deres russiske flag eller registrering til et andet lands, eller som foretager skib-til-skib-omladninger.

Sanktionerne er direkte gældende i Danmark og tilsidesætter således Aarhus Havns modtagepligt for de omhandlede fartøjer. Det vil således sige, at Aarhus Havn er forpligtet til at afvise skibe, der bærer russisk flag eller andre skibe, der er lastet med russiske olieprodukter.

Aarhus Havn tjekker løbende en række forhold vedrørende skibene, inden der gives accept til at anløbe havnen. Trafikstyrelsen, som er myndighed på området, overvåger ligeledes skibene og meddeler Aarhus Havn, hvis der er mistanke om et specifikt skib.

Med venlig hilsen

Jacob Bundsgaard

Borgmester

/

Martin Østergaard Christensen

Stadsdirektør